Vermiste Mooinooi-vroue se beendere gevind | SAUK.co.za - Nuus.info
Vermiste Mooinooi-vroue se beendere gevind
Die polisie in Noordwes het bevestig beendere is gevind wat vermoedelik die oorskot van Anisha (30) en Joey (32) van Niekerk is, die twee vroue van Mooinooi wat sedert 10 Desember vermis is.
Ao. Mpeile Talane, woordvoerder van die polisie, het gesê die beendere is Dinsdag in 'n beboste gebied naby die R104 nie ver van Mooinooi af nie gevind. Talane het gesê hy kan nie in dié stadium meer inligting bekendmaak oor hoe die polisie op die beendere afgekom het nie, maar het gesê daar word vermoed dat die beendere die vermiste vroue se oorskot is.
"Die beendere is vir forensiese toetse gestuur om te bepaal of dit wel met die verdwyning van die twee vroue verbind kan word. Dit is nie duidelik wanneer die uitslae van hierdie toetse beskikbaar sal wees nie," het Talane gesê.
Intussen sal sewe verdagtes Vrydag weer in die hof verskyn op aanklagte van moord, ontvoering, roof, die onwettige besit van 'n vuurwapen en dwarsboming van die gereg wat met die verdwyning van Joey en Anisha verband hou.
Die verdagtes is Aaron Sithole (23), Alex Mudau (36), Moses Rakubu (33), Koos Strydom (53), Vincent Strydom (29), Maruschka Opperman (18) en 'n sewende verdagte wie se naam nie genoem kan word nie omdat daar in die stadium vermoed word dat hy minderjarig is.
Maroela Media het vroeër berig Joey en Anisha is op 10 Desember omstreeks 07:30 vir die laaste keer in die Mooinooi-omgewing gesien waar hulle saam op 'n kleinhoewe woon. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie en is sedertdien nie weer gesien nie.
Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Daar was egter geen teken van die vroue nie en die soektog na hulle duur voort. Persoonlike besittings, waaronder die vroue se bankkaarte, is in van die verdagtes se besit gevind toe hulle in hegtenis geneem is.
Categories: Afrikaans, Afrikaner, geweld, Inligting, misdaad, moord, Nuus, Polisie, SA-nuus
Tags: afrikaans, Afrikaanse, Afrikaanse Nuus, Afrikaner, Aktueel, beendere, Berig, in hegtenis, Info, itgebrande Nissan X-Trail, Joey en Anisha van Niekerk, Mooinooi, Nuus, oorskot, South Africa, Suid Afrika, twee vroue, verdagtes, vermis, ZAR